SUND HJORTEVALD, ÅRSMELDING 2012.

Styret i 2012 har vore: Eivind Sangolt leiar, Arne Jostein Vorland nestleiar, Kåre Torsvik skrivar, Håvard Forland kasserar, Otto Vilhelmsen medlem, Tor Birger Trellevik vara og Kristian Kårtveit vara.

Det har vore seks styremøter i løpet av året. Tonen i styret er god så sjølv om det ikkje er kø for å koma inn så er det heller ikkje noko masseflukt for å koma ut av det.

I år som i fjor brukte me ein eigen person til å telja hjort på den såkalte vårtellinga. Det gjev eit godt resultat og vil bli ført vidare i 2013.

I 2012 blei det felt 57 dyr. Det var fire færre enn i 2011. Forland og Vorland som brukar å ha god jakt var blant valda som ikkje fylte kvoten. Fordelinga på kjønn og alder var om lag som den skal vera. Eit område som merkar seg ut og rapporterar om masse dyr er Lerøy og Bjelkarøy. Tofterøy er eit anna område som tar ut mykje dyr i forhold til tidlegare.

Nytt i år var at jakta starta 1.september og varte til jul. Styret føreslo før jakta å ha eiga bukkejakt i starten. Det vart det ikkje gehør for blant jegerane og styret vil ikkje fremma det forslaget igjen på eige initiativ. Skal det takast opp så må forslaget koma frå medlemmane i valdet. Styret håpar at den tidlege jakta ikkje har medført morlause kalvar som er blitt liggjande att i skogen.

Rapporteringa etter jakta frå dei forskjellige felta er som det skal vera med nokre få unntak. Sett hjort skjema manglar fortsatt frå tre felt. Det er ikkje ok. Denne rapporteringa skal inn i offentlege register. Manglande rapportering blir etterlyst av dei same instansane og skal meldast inn.

Årsmøtet var på våren og det var ikkje forslag på anna enn små organisatoriske saker. Oppmøtet var godt, om lag samtlege jaktfelt var representert. Det vart halde på ungdomshuset i Skogsvåg.

Jegersamlinga i august var og fulltallig, der vart jaktreglar og jakttider snakka rundt. I tillegg var VåpenSøylen der med informasjon om det siste i jaktvåpen og utstyr.

Styret var og representert i kulturhuset på Straume der temaet var storvald og samarbeid. Min personlege konklusjon etter møtet var at desse to orda var uforståelege fremmedord for enkelte grunneigarar i Fjell.

Ingen skadeskytingar vart rapportert til Ettersøksringen i 2011. Er det for godt til å vera sant?

Tjuvjakt vart på nytt eit tema etter at styret var ute 16.mai på Bakka og såg der tydelege spor etter eit dyr som var skoten. Tjuvjakt er noko som har eksistert i alle år, men det skulle vera i dei aller fleste sin interesse at det skulle ta slutt. Styret oppfordrar alle til å melda til politiet dersom det skjer noko som kan vera ulovleg jakt.

Eivind Sangolt, leiar Sund Hjortevald Skogsvåg, 17/1 2013